Beloning vir baba Wiehan se vermeende moordenaar uitgeloofTwee verdagtes het Donderdag in die Delmas-landroshof verskyn op aanklag van moord op die 5-maandeoue Wiehan Botes en sy dagmoeder. ŉ Volskaalse soektog is onderweg vir die vermeende moordenaar van die 5-maandeoue Wiehan Botes en sy dagmoeder, Margrietha de Goede. Die valke, polisie, ŉ spesialiseenheid en boere in die Delmas-gemeenskap het hul soektog na De Goede se tuinjong, Themba Ephraim Mahlangu (24) wat die hoofverdagte is, opgeskerp en bied nou belonings aan vir inligting wat tot sy inhegtenisname kan lei. Wiehan en De Goede (66) is op 23 Mei in De Goede se huis in Delmas verwurg. Wiehan se lykie is onder ’n bed gevind en De Goede onder ’n mat in ’n buitestoorkamer. Mike Bolhuis, ŉ private ondersoeker van die spesialiseenheid wat deur die familie aangestel is, het Dinsdagoggend aan Maroela Media gesê hulle het informante uitgeplaas wat groot belonings bied vir inligting wat tot Mahlangu se inhegtenisname kan lei. Die polisie het verlede week ’n identikit van Mahlangu uitgereik. Die foto versprei soos ŉ veldbrand op sosiale media. Dit word ook vandeesweek in verskeie gedrukte media publikasies, wat hoofsaaklik deur inwoners van informele nedersettings gelees word, gedra. Bolhuis het ŉ beroep op die gemeenskap gedoen om nie reg in eie hande te neem nie. “As die man gevang word, bel die polisie en laat die gereg sy gang gaan,” het hy gemaan. Twee mans wat met gesteelde juwele van De Goede vasgetrek is, Enock Mbele (44) en Lazarus Mabhena (54), het Donderdag in die Delmas-landdroshof verskyn. Die twee verdagtes is borgtog geweier en die saak is tot 7 Junie uitgestel. Mense met inligting oor Mahlangu kan vir speurder-kaptein Manie van Zyl by 082-782-3102 kontak.